b'\n_START_ARTICLE_\nJugend debattiert international\n_START_PARAGRAPH_\n"Jugend debattiert international - L\xc3\xa4nderwettbewerbe in Mittel- und Osteuropa" je tekmovanje v nem\xc5\xa1kem jeziku za dijake v Estoniji, Latviji, Litvi, na Poljskem, v Rusiji (Moskva in St. Peterburg), na \xc4\x8ce\xc5\xa1kem, v Ukrajini in na Mad\xc5\xbearskem. Projekt financirajo Goethe-Institut, Fundacija \xe2\x80\x9eSpomin, odgovornost in prihodnost (Stiftung \xe2\x80\x9eErinnerung, Verantwortung und Zukunft\xe2\x80\x9c), Dobrodelna fundacija Hertie (Gemeinn\xc3\xbctzige Hertie-Stiftung) ter Center za \xc5\xa1olstvo v tujini (Zentralstelle f\xc3\xbcr das Auslandsschulwesen). Poleg tega obstajajo tudi lokalni podporniki, na Poljskem je to Fundacija za nem\xc5\xa1ko-poljsko sodelovanje (Stiftung f\xc3\xbcr deutsch-polnische Zusammenarbeit), na \xc4\x8ce\xc5\xa1kem Nem\xc5\xa1ko-\xc4\x8de\xc5\xa1ki sklad za prihodnost (Deutsch-Tschechische Zukunftsfonds). V Ukrajini projekt podpira Fundacija Kli\xc4\x8dko (Klitschko-Stiftung), v Litvi Litvanski informacijski in tehni\xc4\x8dni center za dijake in na Mad\xc5\xbearskem Fundacija Hannsa Seidla (Hanns-Seidel-Stiftung), podjetje E.ON Hung\xc3\xa1ria, Akademija Audi (Audi Akademie), Dr\xc5\xbeavna samouprava mad\xc5\xbearskih Nemcev (Landesselbstverwaltung der Ungarndeutschen) in Fundacija Konrada Adenauerja (Konrad-Adenauer-Stiftung). Jugend debattiert international je zaenkrat edino mednarodno debatno tekmovanje za dijake v nem\xc5\xa1kem jeziku. Njegov cilj je prispevati k temu, da bi mladi v srednji in vzhodni Evropi svoje poglede in stali\xc5\xa1\xc4\x8da zastopali vsebinsko utemeljeno in prepri\xc4\x8dljivo, kot medij razprave pa \xc5\xbeeli spodbujati nem\xc5\xa1ki jezik. Predmet tekmovanja je razpravljanje v nem\xc5\xa1\xc4\x8dini na teme s podro\xc4\x8dij \xc5\xa1olskega vsakdana, temeljnih pravic, zgodovine (zlasti obravnave izku\xc5\xa1enj zgodovinskih krivic) in Evrope. Projekt je namenjen dijakom, katerih znanje nem\xc5\xa1\xc4\x8dine je po Skupnem evropskem jezikovnem okviru (Gemeinsamer Europ\xc3\xa4ischer Referenzrahmen) najmanj na nivoju B2.\n_START_SECTION_\nTekmovanje\n_START_PARAGRAPH_\nV \xc5\xa1olskem letu 2015/2016 se je tekmovanja udele\xc5\xbeilo ve\xc4\x8d kot 2300 dijakov iz 157 \xc5\xa1ol. Na teh \xc5\xa1olah projekt vklju\xc4\x8dujejo v pouk. Za to usposobljeni u\xc4\x8ditelji dijake urijo v razpravljanju in z njimi vodijo debate. Dijaki najprej razpravljajo na ravni \xc5\xa1ol in mre\xc5\xbee \xc5\xa1ol, najbolj\xc5\xa1i se nato uvrstijo naprej na dr\xc5\xbeavno raven in kon\xc4\x8dno v mednarodni finale. Tega se udele\xc5\xbeijo prvo- in drugouvr\xc5\xa1\xc4\x8deni z dr\xc5\xbeavnih tekmovanj iz vseh projektnih dr\xc5\xbeav. Od IV. mednarodnega finala v Berlinu leta 2010 dalje zmagovalci zveznega tekmovanja Jugend debattiert in Deutschland udele\xc5\xbeencem nudijo podporo kot mentorji.\n_START_SECTION_\nZgradba in ocenjevanje razprav\n_START_PARAGRAPH_\nVsakokrat \xc5\xa1tirje dijaki - dva za, dva proti - v nem\xc5\xa1\xc4\x8dini skupno 24 minut razpravljajo o dru\xc5\xbebenopoliti\xc4\x8dno relevantnih vpra\xc5\xa1anjih (npr. \xe2\x80\x9eAli naj bo Tur\xc4\x8dija sprejeta v EU?\xe2\x80\x9c). Oblika razprave je pri tem natan\xc4\x8dno dolo\xc4\x8dena: na za\xc4\x8detku ima vsak razpravljalec dve minuti \xc4\x8dasa, da nemoteno govori in predstavi svoje stali\xc5\xa1\xc4\x8de, potem sledi 12 minut proste razprave - dejanska \xe2\x80\x9efaza soo\xc4\x8denja stali\xc5\xa1\xc4\x8d\xe2\x80\x9c -, na koncu pa ima vsak udele\xc5\xbeenec eno minuto \xc4\x8dasa, da v lu\xc4\x8di vodene razprave poda zaklju\xc4\x8dno besedo. Zunanjega voditelja razprave ni. Na \xc5\xa1olski ravni se razpravlja predvsem o temah iz \xc5\xa1olskega vsakdana, na vi\xc5\xa1jih stopnjah tekmovanja pa s podro\xc4\x8dij politike, temeljnih in \xc4\x8dlovekovih pravic, zgodovine (zlasti obravnave izku\xc5\xa1enj zgodovinskih krivic) in Evrope. Razpravo ocenjuje tri- do pet\xc4\x8dlanska \xc5\xbeirija. Ocenjevanje \xc5\xbeirantov poteka po to\xc4\x8dkah. Uspe\xc5\xa1nost nastopa vsakega udele\xc5\xbeenca se ocenjuje po \xc5\xa1tirih kriterijih: strokovno znanje, sposobnost izra\xc5\xbeanja, komunikacijske sposobnosti, prepri\xc4\x8dljivost. Znanja nem\xc5\xa1\xc4\x8dine razpravljalcev se pri ocenjevanju ne upo\xc5\xa1teva.\n_START_SECTION_\nGlej\n_START_PARAGRAPH_\nJugend debattiert\n_START_SECTION_\nWeblinks\n_START_PARAGRAPH_\nUradna spletna stran Jugend debattiert international_NEWLINE_Jugend debattiert international Facebook'